Cele eis swaarder strawwe vir polisiemoordenaars(Argieffoto; SA Polisie) Bheki Cele, minister van polisie, vra vir swaarder strawwe vir diegene wat polisiebeamptes vermoor. Cele en sy adjunk, Cassel Mathale, was vandeesweek by die begrafnisdienste van twee polisiebeamptes wat in onderskeidelik KwaZulu-Natal en die Oos-Kaap vermoor is. Serse. Nkosinathi Ngcobo en Pumlani Dastile is albei in die uitvoering van hul pligte dood. Twee verdagtes het Dastile op 23 Augustus doodgeskiet terwyl hy inligting oor ŉ sakerooftog opgevolg het. Ngcobo is ook verlede maand vermoor. Hy is in sy staatsvoertuig doodgeskiet en sy dienspistool geroof. Mathale, wat Dastile se diens bygewoon het, het die polisie geloof vir die vinnige inhegtenisnemings wat reeds in die ondersoek na die polisiesersant se moord gedoen is. “Dit is hoe ons misdadigers moet hanteer wat dink hulle kan die staat se veiligheid uitdaag deur die lewe van ŉ polisiebeampte te neem.” Cele het by Ngcobo se begrafnisdiens aan roubeklaers gesê vier verdagtes is reeds in verband met die moord aangekeer. Hy het ook die familie die versekering gegee dat misdade teen polisiebeamptes nie ongestraf sal bly nie. “Die inhegtenisnemings herstel vertroue in die polisiediens, asook die moreel van polisiebeamptes, wat deur die moorde op beamptes weggekalwe word. “Ons word ook bemoedig deur die onlangse vonnis van ŉ polisiemoordenaar wat ŉ lewenslange vonnis in die Polokwane-hooggeregshof opgelê is vir die moord op konst. Petrus de Lange,” sê Cele. Intussen word sers. Sharon Mogale Saterdag in Ekurhuleni ter ruste gelê. Mogale is in ŉ winkel in Tembisa doodgeskiet en haar dienspistool, asook dié van ŉ kollega saam met haar, is geroof. Die polisievakbond Popcru het die afgelope week sy woede en kommer te kenne gegee oor die vlaag moorde op polisiebeamptes die afgelope paar weke. Maroela Media het vroeër berig altesame 38 polisiebeamptes is binne agt maande tydens die uitvoering van hul pligte in Suid-Afrika om die lewe gebring. Dit kom neer op byna een polisiemoord per week. Die polisie hou Sondag ook sy jaarlikse gedenkdiens vir lede wat in die vorige boekjaar in die uitvoering van hul pligte dood is. Cele, asook enkele geliefdes van die gestorwe beamptes, sal Sondag kranse by die polisie se gedenkmuur by die Uniegebou in Pretoria neerlê.